CINNEADH ÓN gCOIMISIÚN

an 14 Samhain 2022

lena bhformheastar, thar ceann an Aontais Eorpaigh, modhnú ar Fhoscríbhinn 1 a ghabhann le hIarscríbhinn XIII a ghabhann leis an gComhaontú Trádála idir an tAontas Eorpach agus a Bhallstáit, de pháirt, agus an Cholóim, Eacuadór agus Peiriú, den pháirt eile

(2022/C 435/07)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Chinneadh 2012/735/AE ón gComhairle an 31 Bealtaine 2012 maidir leis an gComhaontú Trádála idir an tAontas Eorpach agus a Bhallstáit, de pháirt, agus an Cholóim agus Peiriú, den pháirt eile, a shíniú, thar ceann an Aontais, agus a chur i bhfeidhm go sealadach (1), agus go háirithe Airteagal 4 de,

Ag féachaint do Chinneadh 2016/2369/AE ón gComhairle an 11 Samhain 2016 maidir leis an bPrótacal maidir le hAontachas leis an gComhaontú Trádála idir an tAontas Eorpach agus a Bhallstáit, de pháirt, agus an Cholóim agus Peiriú, den pháirt eile, chun aontachas Eacuadór a chur san áireamh, a shíniú, thar ceann an Aontais, agus a chur i bhfeidhm go sealadach (2),

De bharr an mhéid seo a leanas:

(1) Tá teacht i bhfeidhm an Chomhaontaithe Trádála idir an tAontas Eorpach agus a Bhallstáit, de pháirt, agus an Cholóim, Eacuadór agus Peiriú, den pháirt eile, (“an Comhaontú”) ar feitheamh. Tá feidhm shealadach ag an gComhaontú i leith gach ceann de na trí stát.

(2) Mar sin féin, foráiltear in Airteagal 209 den Chomhaontú go bhféadfaí tásca geografacha nua a chur le Foscríbhinn 1 a ghabhann le hIarscríbhinn XIII a ghabhann leis an gComhaontú tar éis don nós imeachta agóide a bheith curtha i gcrích agus tar éis do mhionscrúdú a bheith déanta ar na tásca geografacha mar a leagtar amach in Airteagal 208 de.

(3) Chuir an Cholóim iarraidh faoi bhráid an Aontais chun tásc geografach nua a chur le Foscríbhinn 1 a ghabhann le hIarscríbhinn XIII a ghabhann leis an gComhaontú. Chuir an tAontas an nós imeachta agóide maidir le tásc geografach nua amháin de chuid na Colóime, agus an scrúdú air, i gcrích.

(4) Chuir Peiriú iarraidh faoi bhráid an Aontais chun tásca geografacha nua a chur le Foscríbhinn 1 a ghabhann le hIarscríbhinn XIII a ghabhann leis an gComhaontú. Chuir an tAontas an nós imeachta agóide maidir le sé thásc gheografacha nua de chuid Pheiriú, agus an scrúdú orthu, i gcrích.

(5) Chuir Eacuadór iarraidh faoi bhráid an Aontais chun tásca geografacha nua a chur le Foscríbhinn 1 a ghabhann le hIarscríbhinn XIII a ghabhann leis an gComhaontú. Chuir an tAontas an nós imeachta agóide maidir le trí thásc gheografacha nua de chuid Eacuadór, agus an scrúdú orthu, i gcrích.

(6) Foráiltear le hAirteagal 257(2) den Chomhaontú go bhfuil an Fochoiste um Maoin Intleachtúil, a bhunaigh na Páirtithe i gcomhréir le hAirteagal 257(1) den Chomhaontú, freagrach as measúnú a dhéanamh ar an bhfaisnéis dá dtagraítear in Airteagal 209 den Chomhaontú agus as modhnú Fhoscríbhinn 1 a ghabhann le hIarscríbhinn XIII a ghabhann leis an gComhaontú a mholadh don Choiste um Thrádáil, a bhunaigh na Páirtithe i gcomhréir le hAirteagal 12(1) den Chomhaontú.

(7) An 20 Deireadh Fómhair 2022, rinne an Fochoiste um Maoin Intleachtúil measúnú ar an bhfaisnéis i ndáil leis an tásc geografach nua de chuid na Colóime, leis na sé thásc gheografacha nua de chuid Pheiriú agus leis na trí thásc gheografacha nua de chuid Eacuadór, agus mhol sé don Choiste um Thrádáil Foscríbhinn 1 a ghabhann le hIarscríbhinn XIII a ghabhann leis an gComhaontú a mhodhnú dá réir.

(8) Suitear le hAirteagal 13(1)(d) den Chomhaontú go bhfuil an Coiste um Thrádáil freagrach as cinntí a bheartaítear sa Chomhaontú a mheas agus a ghlacadh maidir le haon ábhar a chuireann na sainchomhlachtaí arna mbunú i gcomhréir leis an gComhaontú faoina bhráid.

(9) De bhun Airteagal 14(3) den Chomhaontú, sna cásanna dá dtagraítear in Airteagal 12(4), glacfaidh Páirtí an Aontais agus tír shínithe na nAindéas lena mbaineann aon chinneadh agus ní bheidh éifeacht aige ach amháin idir na Páirtithe sin. Ós rud é go mbaineann na cásanna sin go heisiach leis an gcaidreamh déthaobhach idir Páirtí an Aontais agus an Cholóim, idir páirtí an Aontais agus Eacuadór, agus idir Páirtí an Aontais agus Peiriú, agus gur pléadh iad i dtrí sheisiún dhéthaobhacha den Fhochoiste um Maoin Intleachtúil, tá feidhm ag forálacha Airteagal 12(4).

(10) Ba cheart, dá bhrí sin, Foscríbhinn 1 a ghabhann le hIarscríbhinn XIII a ghabhann leis an gComhaontú a mhodhnú agus ba cheart na modhnuithe a fhormheas thar ceann an Aontais,

TAR ÉIS A CHINNEADH MAR A LEANAS:

Airteagal 1 Formheastar leis seo, thar ceann an Aontais, na modhnuithe ar Fhoscríbhinn 1 a ghabhann le hIarscríbhinn XIII a ghabhann leis an gComhaontú Trádála idir an tAontas Eorpach agus a Bhallstáit, de pháirt, agus an Cholóim, Eacuadór agus Peiriú, den pháirt eile, a leagtar amach sna dréachtchinntí ón gCoiste um Thrádáil. Leagtar na dréachtchinntí ón gCoiste um Thrádáil amach sna hIarscríbhinní a ghabhann leis an gCinneadh seo.

Airteagal 2 Tá Ceann Thoscaireacht an Aontais sa Choiste um Thrádáil údaraithe na cinntí ón gComhairle sin a fhormheas thar ceann an Aontais.

Airteagal 3 Foilseofar an Cinneadh seo in Iris Oifigiúil an Aontais Eorpaigh. Tar éis a nglactha, foilseofar na Cinntí ón gCoiste um Thrádáil in Iris Oifigiúil an Aontais Eorpaigh.

Arna dhéanamh sa Bhruiséil, 14 Samhain 2022. Thar ceann an Choimisiúin Janusz WOJCIECHOWSKI Comhalta den Choimisiún

(1) IO L 354, 21.12.2012, lch. 1.

(2) IO L 356, 24.12.2016, lch. 1.